ዶክተርዳንኤልኣስራት፡ ብርግጽ ኣይጽበን እየ ነይረ። ኩሉ ነገር ብህጹጽ እዩ ተፈጺሙ። ኣብ ሓጺር እዋን ብዙሕ ነገር’ዩ ተቐያይሩ። መጀመርያ ማእሰርቲ ናይቶም ብG-15 ዝፍለጡ ሰበ ስልጣናት መጺኡ። ብድሕሪኡ ኣይጸንሑን ዳርጋ ድሕሪ ሓሙሽተ መዓልቲ ኣቢሎም በዓል ኣማንኤል ተኣሲሮም። ከቢድ እዋን እዩ ነይሩ። እቲ እትሰምዖ ዕላላት፡ ክስቶ ተኣሲሩ፡ ክስቶ ከምዚ ኮይኑ፡ ክስቶ ንደገ ወጺኡ ዝብል እዩ። ናይ ኣማንኤል ብርግጽ ኣይተጸበኹዎን። ግን ወላ እንተኾነሲ ኣነ ይኹን ኩሉ ስድራ ቤትና ንሓጺር እዋን እዩ ዝኸውን ኢልና ኣቕሊልና ኣቢልና ኢና ወሲድናዮ። ክሳብ ክንድዚ ዝኣክል ኣብ ቤት ማእሰርቲ ክጸንሑ እዮም ኢልናሲ ፈጺሙ ኣብ ሓንጎልና ኣይነበረን። ቢቢሲ፡ ኣብ ስደት ምስ ምንባርካ፡ ማእሰርቲ ናይ ኣማንኤል ካብ መን ሰሚዕካዮ?
